text: Politiet advarer: Rigtig mange biler på vejene på søndag
  13 juni 2016 kl. 19.42
  Omkring 50.000 ekstra biler forventes på vejene i det sønderjyske område på søndag, når Danish Airshow løber af stablen i Skrydstrup.
  Der forventes ca. 150.000 tilskuere fordelt i ca. 50.000 biler alle på vej fra eller til opvisningen. Derfor kan trafikanterne forvente tæt trafik fra morgenstunden til om aftenen i store dele af området.
  Syd- og Sønderjyllands Politi har udsendt en vejledning i, hvordan man kommer bedst frem til Danish Airshow eller, hvordan man undgår at møde de mange trafikanter, hvis man skal ud i nærområdet, men ikke til Skrydstup og se showet:
  Sådan kommer du bedst frem
  Trafikanter, der ikke skal til Danish Airshow 2016, kan benytte rute 11 (landevejen Ribe-Tønder) og E20 (Esbjerg-motorvejen). Vær dog opmærksom på, at der på grund af et asfaltarbejde er hastighedsbegrænsning på 80 km/t i vestgående på E20 mellem Lunderskov og Vejen og muligvis mellem Holsted og Bramming.
  Besøgende til Danish Airshow 2016 skal benytte flg. ruter: Gæster sydfra, der kommer ad E45, skal benytte afkørsel 69 Haderslev S og køre mod Vojens. Gæster nordfra, der kommer ad E45, skal benytte afkørsel 65 Kolding Syd og køre mod Vamdrup. Gæster østfra skal benytte Rute 47 (Haderslev-Gram). Gæster vestfra skal ligeledes benytte Rute 47.
  I forbindelse med arrangementet slukkes to lyskryds, og trafikken vil i stedet blive dirigeret af politiet og politihjemmeværnet.
  Der er tale om krydset ved E 45, den sønderjyske motorvej, afkørsel KOLDING Syd - vestlige side / Tankedalsvej og krydset E 45 – den sønderjyske motorvej , afkørsel 68, Vojens – østlige side / Ribe Landevej.
  Lyskrydsene slukkes søndag morgen 06.15, når hjemmeværnet er på plads, og forventes aktiveret igen søndag eftermiddag.
  Ankomst og parkering
  Ved ankomst til Fighter Wing Skrydstrup vil der være en indgang syd for Fighter Wingen og tre indgange, der modtager trafik fra øst, nord og vest. Alle besøgende vil blive anvist parkeringsområder.
  Der vil være opstillet vejskilte om Danish Airshow 2016 på de store veje i regionen. Læs mere om trafikken ved Danish Airshow på danishairshow.dk under ”trafik”.
  